Kyk wat lê voor in ‘The Crown’ se derde reeks | Netwerk24
Die lokprent van die reeks wat op 17 November begin, is Maandag uitgereik.
Die reeks speel af 25 jaar nadat die koningin die Britse troon oorgeneem het.
Tydens haar silwerjubileum word die koningin, in die nuwe reeks vertolk deur Olivia Colman, deur ’n mynstaking, ’n vurige minister van die Arbeidersparty en ’n rits binnegevegte in die gesig gestaar.
Die lokprent bevat ’n opname van Bob Dylan se treffer “The Times They Are a Changin’ ”.
En die Britse Koningsgesin moet aanpas by ’n Brittanje wat spoedig verander. Daar heers ook paranoia oor die Koue Oorlog.
Die lokprent verklap ook die konflik tussen die koningin en haar jonger suster, prinses Margaret (vertolk deur Helena Bonham Carter).
Olivia Colman as koningin Elizabeth II in die Netflix-drama The Crown.
Margaret blyk bitter te wees oor soveel jare van tweede viool speel.
Die derde seisoen fokus ook op die omstrede verhouding van prins Charles (Josh O’Connor) en die jong Camilla Parker Bowles (Emerald Fennell).
’n Vierde reeks is onderweg waarin dieselfde akteurs as in die derde reeks sal verskyn.
Ander spelers in die derde reeks sluit in Tobias Menzies as die hertog van Edinburgh, Erin Doherty as prinses Anne, Ben Daniels as lord Snowdon, Jason Watkins as die voormalige premier Harold Wilson en die Game of Thrones-akteur Charles Dance as lord Mountbatten.
Meer oor: Koningin Elizabeth Ii | Olivia Colman | Helena Bonham Carter | Prinses Margaret | Reekse | Netflix | Televisie | The Crown